钦定古今图书集成/明伦汇编/官常典/第742卷 > 段高选〈父汝元〉 左重 王硕辅 洪维翰
## 钦定古今图书集成/明伦汇编/官常典/第742卷 > 段高选〈父汝元〉 左重 王硕辅 洪维翰

黄启鸣　、赵恺　、冯凤雏　、苏朴　、袁一修、张志誉　、宋应皋、

按《明外史张振德传》：“高选，云南剑川县人。万历四十
七年进士。樊龙等变起，高选适在演武场，立遣吏归
印于署，厉声叱贼。贼魁戒其下勿杀，而高选骂不绝
声，遂遇害。父汝元，母刘、侧室徐及一子一女，闻变皆
自尽，仆，冒死觅主尸，亦被杀。初荫尚宝卿，世荫外卫
试百户。崇祯元年，子暄援振德例，叩阍请优恤，赠光”
禄卿，世荫锦衣千户，建祠奉祀。汝元等亦获旌。十五
年，高选子复以谥请，赐谥“恭节。”时先后殉难者：灌县
知县蒙化、左重率壮士追击贼于成都，力战马蹶，骂
贼死。南溪知县王硕辅，城陷自尽，为贼支解。桐梓知
县洪维翰，城陷夺印，不屈死。典史黄启鸣亦死。郫县
训导赵恺率众击贼，被刺死。遵义推官冯凤雏挺身
御贼，被创死。遵义司狱苏朴、威远经历袁一修，义不
污贼，坠城死。大足主簿张志誉、典史宋应皋集兵奋
战，力屈死。所司上其状，赠重硕辅，维翰尚宝卿，世荫
千户；启鸣重庆通判，恺重庆同知，俱世荫试百户。崇
祯十二年，重子廷皋援高选例乞恩命如其请。